Поштовани ученици 8. разреда,

 До сада смо научили који су главни енергетски извори наше земље, а такође знамо и лежишта нафте, гаса и угља у нашој земљи. Знамо у којим градовима се налазе наше две рафинерије нафте. Знамо на којим рекама се налазе наше највеће хидроелектране, и где су смештене наше највеће термоелектране. Када је у питању рудно богатство, научили смо лежишта црних метала у нашој земљи, а знамо и где се налази железара у којој се прерађује руда гвожђа (центар црне металургије). Такође смо научили лежишта обојених метала, која представљају наше највеће рудно богатство., и знамо где је наш највећи центар обојене металургије. (ово су питања која треба да се знају)

 Руде су стене које садрже метале или неметале значајне за искоришћавање, а данас је на реду лекција ЛЕЖИШТА НЕМЕТАЛА у нашој земљи.

Неметали су елементи који немају особине метала. Једни се употребљавају за исхрану (кухињска со), други као минерали за ђубрење земљишта (фосфати, калијева со), трећи као разноврстан грађевински материјал (цемент, мермер, гранит, кречњак, азбест итд.) Неметали се највише користе као сировине у индустрији грађевинског материјала (производња цемента, опека, црепа, стакла, керамике и другог).

 ЛЕЖИШТА НЕМЕТАЛА У Србији

Азбеста има у Страгарима код Крагујевца, у долини Ибра код Брвеника,и у околини Ђаковице и Ораховца у Метохији. Азбест је влакнаст, несагорив минерал. Рудник азбеста „Страгари“ спада међу највеће у Европи. У Србији се азбест у грађевинарству већ дуго не користи. Прекинута је и производња материјала који садрже азбест, а 2018. Године коначно је азбест забрањен за све врсте употребе (опасан је по здравље људи и животну средину, а дуго се користио у изградњи, производњи водоводних цеви, материјала за кровове, али и бродоградњи).

Барита има код Неготина. Барит је бела кристална маса која се не топи у води и киселинама. Употребљава се у медицини, индустрији боја, производњи фото и других папира као и у војној индустрији.

Цементног лапорца има у Поморављу, Качаничкој клисури и на Фрушкој гори. Лапори су глине са великом количином калцијум-карбоната. Јаче очврсли лапори називају се лапорци. Цемент је грађевински материјал који се добија печењем цементног лапорца или креча и глине. Помешан са водом стврдњава се после кратког времена. Употребљава се за зидање и бетонирање. Цементаре се налазе у Беочину, Косјерићу, Поповцу и Ђенерал Јанковићу.

Глине цигларске има у Војводини, околини Лесковца, Власотинца, Бујановца и другим местима. После Другог светског рата Банат је постао један од највећих произвођача грађевинског материјала који је базиран на сопственој сировинској бази. У Кикинди је формирана индустрија грађевинског материјала „Тоза Марковић“. Предузеће је основано 1866. у виду фабрике за производњу црепа и цигле, а данас је то највећа цигларска компанија у Југоисточној Европи.

Ватросталне глине има у околини Аранђеловца. Глина је седиментна стена настала таложењем врло финих честица муља и прашине. Постоји више врста глине. Глине које служе за за израду порцулана, фине керамике, ватросталног материјала називају се висококвалитетне глине.

Кварца има у околини Аранђеловца и Зајечара. Кварцни песак се користи у производњи стакла. Стакло се производи у Панчеву и Параћину.

 Све може да се научи, само је потребна воља и труд. Користите карту Србије када учите лежишта угља, нафте, гаса и руда метала и неметала.

У четвртак ћемо провежбати ПРИВРЕДУ Србије, али немојте да заборавите на граничне прелазе, планине, реке, језера, климу и земљиште Србије (ПРИРОДА), а такође се присетите СТАНОВНИШТВА и НАСЕЉА Србије.

 Поздрав од наставнице географије